# Guirionéeu ag er Religion/Chapistr 97

| ◄ Respet deliet d’en dud consacret de Zoué. | Er respet e zeli mab-dén en devout aveit-hou é hunan. | Er respet e zeli mab-dén d’é inean.  ► |
I. Ur prince péhani e laq unan ag é sujité én é balæs, goarnisset ag er péh e zou caërran ha pinhuiquan, e ra azé d’hanàouèt péguement en er hâr. O mab-dén ! comprenet péguement é oh câret guet Doué, péguement é oh istimet guet-hou ; aveid oh-hui hemb quin en en dès crouéet er bed mil gùèh caërroh eit palmsieu er rouanné ! Petra-é mab-dén, ô men Doué ! eit ma présehoh chongeal én-hou ? Hui e hoès-ean sàuet casi quen ihuel èl en Ælèd ; hui e hoès-ean goleit a hloër èl ur roué ar é drôn ; hui e hoès gourheménet de ol er péh e zou ér mor, én aibr ag en amzér hag ar en doar aboeissein dehou, e laré er Profæt. ( Ps 8.)
Péh respet ne zeliamb-ni hur bout eid omb ni-memb, a pe ra en Eutru Doué quement a inour d’emb ! Hà guet péh respet é taliamb-ni hum gomportein é quevér en dud aral ! Er rouanné n’ou dès-ind respet aveid er brincèd aral ? ne drettant-ind guet inour er brincèd izelloh ?
En ol dud, rac m’en dint èl rouéèd ar en doar, e zeli enta rein mercheu a inour, a istim en eil d’éguilé, revé er stad hag en ihueldæt ag ou honditioneu.
II. Mar dé mab-dén quer respettabl é creis en treu crouéet aral, péré e zou a zianvès dehou, péguement a respet e zou deliet dehou-ean, a gaus d’é gorv ha d’é inean ! Ag en ol treu crouéet, é gorv e zou en œvr parfætan deit a dré zorn en Eutru Doué. Mar dé deli d’er horv, couciet dré er péhèd, bout dispriset ha castiet, deli e hra ehué bout respettabl, mar er sellér guet deulegad er fé.
En Eutru Doué péhani, a ol en éternité, en doé chonget dégass é Vab ar en doar, ha rein dehou ur horv hag en dé guellet gobér en œvreu caërran, en doé crouéet hur horv-ni doh limage adorabl un Dén-Doué, péhani e zou èl hur brér couhan, hur portelèd, hur scùir. Chetu brastæt mab-dén revé er horv : hà hui e gomprenou erhat en noblance-cé ? Hui e zeli enta inourein ha respettein hou corv ; hà perac en en discarret-hui quen izel dré ur vuhé lous ha méhus ?
Inouret Doué én hou corv, e lar sant Paul. De larèt-é, ol hou squêndeu e zeli bout consacret d’en ol œvreu mad eid inourein en Eutru Doué : hou teulegad é sellèt doh é œvreu ; hou téad é predèg é vurhudeu ; hou tiscoharn é cleuèt é vélationeu ; hou spéred hag hou calon é labourat aveid é hloër, ha drès peb tra é vihuein revé é volanté hag é chervigein hou predér ; èl-cé hui e hrei ag hou corveu hostieu santel. Mæs, allas ! hag èl-cé é hret-hui ?
III. Mab-dén, de béhani é ma deliet quement a respet revé é stad naturel, e zou hoah calz respettaploh, mar er sellamb guet deulegad er fé. Galhuet eit bout eurus ér vuhé de zonnèt, quement hanni en devou-hi gouniet e vou quel liès a roué gronnet a splandér. Ou horveu, deit de vout scan èl er speredeu dré er résurrection, e splannou èl en hiaul ér hreisté caërran ; n’ou devou mui de zougein na clinhuèd nac er marhue. Hà ni e gredehé hum glém ag un nebedig poénieu e zou ret andur eit rein d’hur horveu ur bonheur quer bras ? O me horv ! péh quer respettabl oh-hui ! ihuellet ul léh e zou doh hou cortoz ! Hui e zou labour en Eutru Doué ; hui e zou dehou muyoh eit n’en d’oh d’ein-mé. Dré respet hemb quin aveid oh, guet eun ag hou tisinourein, hag aveid hou rantein eurus, é telian hou lacat d’hobér el labourieu ag ur vuhé pur ha santel. Mar souffret dré-men, hui e vou un dé sàuet ér splandér a hloër en Eutru Doué.
1° Me respettou ém nessan, hag én-an mé-memb, limage en Eutru Doué. — 2° M’inourou ém horv er squæd ag hani Jesus-Chrouist. — 3° Ha m’er santefiou dré er hastimant ag er pligeadurieu dihuennet, dré el labour ha dré er bénigen. Groeit, ô men Doué ! ma laquein me horv ér stad de ressuscitein lan a hloër ér fin ag er bed.